വധശിക്ഷയും കൈവെട്ടലുമുണ്ടാകും, ഞങ്ങള് ഇസ്ലാമിനെ പിന്തുടരും, ഖുറാന്റെ അടിസ്ഥാനത്തില് നിയമങ്ങള് ഉണ്ടാക്കും: താലിബാന് കാബൂള്: അഫ്ഗാനിസ്ഥാനില് കുറ്റകൃത്യങ്ങള്ക്ക് വധശിക്ഷയും കൈവെട്ടുന്നതടക്കമുള്ള ശിക്ഷാനടപടികളും ഉണ്ടാകുമെന്ന് വ്യക്തമാക്കി താലിബാന് സ്ഥാപകനേതാക്കളില് ഒരാളായ മുല്ലാ നൂറുദ്ദീന് തുറാബി. തങ്ങളുടെ ആഭ്യന്തരകാര്യങ്ങളില് മറ്റ് രാജ്യങ്ങള് ഇടപെടേണ്ടെന്നും അസോസിയേറ്റ് പ്രസ്സിന് നല്കിയ അഭിമുഖത്തില് തുറാബി വ്യക്തമാക്കി. സ്റ്റേഡിയത്തിലെ ശിക്ഷകളുടെ പേരില് എല്ലാവരും ഞങ്ങളെ വിമര്ശിച്ചു. പക്ഷേ അവരുടെ നിയമങ്ങളെക്കുറിച്ചും അവരുടെ ശിക്ഷകളെക്കുറിച്ചും ഞങ്ങള് ഒരിക്കലും ഒന്നും പറഞ്ഞിട്ടില്ല. ഞങ്ങളുടെ നിയമങ്ങള് എന്തായിരിക്കണമെന്ന് ആരും ഞങ്ങളോട് പറയേണ്ടതില്ല. ഞങ്ങള് ഇസ്ലാമിനെ പിന്തുടരും, ഖുറാന്റെ അടിസ്ഥാനത്തില് ഞങ്ങളുടെ നിയമങ്ങള് ഉണ്ടാക്കും. തുറാബി പറഞ്ഞു. അഫ്ഗാനിസ്ഥാനിലെ നിയമങ്ങളുടെ അടിസ്ഥാനം ഖുറാനായിരിക്കുമെന്നും സ്ത്രീകള് ഉള്പ്പെടെയുള്ള ജഡ്ജിമാര് കേസുകളില് വിധി പറയുമെന്നും തുറാബി പറയുന്നു. കൈകള് വെട്ടിമാറ്റുന്ന തരത്തിലുള്ള ശിക്ഷ വളരെ അത്യാവശ്യമാണെന്ന് തുറാബി പ്രഖ്യാപിച്ചു. ശിക്ഷകള് പരസ്യമായി നടപ്പാക്കുമോ എന്ന കാര്യം കാബിനറ്റ് പഠിക്കുകയാണ് എന്നും പഠിച്ച ശേഷം നയം രൂപീകരിക്കുമെന്നും തുറാബി വ്യക്തമാക്കി. ശിക്ഷാവിധികള് പരസ്യമായിട്ടാണ് നടപ്പിലാക്കുകയാണെങ്കില് അതിന്റെ ദൃശ്യം പകര്ത്തി ആളുകളിലേക്കെത്തിക്കാന് അനുവദിക്കുമെന്നും തുറാബി കൂട്ടിച്ചേര്ത്തു. Tags latest news Afghanistan taliban kabul Head cutting Brutal Punishment Hand Cutting Mullah Nooruddin Thurabi shortlink